ECF เด้งเกือบ 4% หลังเจรจาร่วมทุนธุรกิจค้าปลีกในญี่ปุ่นคืบ
ECF เด้งเกือบ 4% หลังเจรจาร่วมทุนธุรกิจค้าปลีกในญี่ปุ่นคืบ
3 มิ.ย. 2558

ผู้สื่อข่าวรายงาน บริษัท อีสต์โคสท์เฟอร์นิเทค จำกัด (มหาชน) หรือ ECF ณ เวลา 14.45 น.ราคาหุ้นอยู่ที่ระดับ 4.98 บาท บวก 0.18 บาท หรือ 3.75% ด้วยมูลค่าซื้อขาย 9.87 ล้านบาท โดยราคาหุ้นปรับตัวขึ้นแรงหลังจากยืนที่ระดับ 4 บาท มากว่า 3 เดือน หลังการเจรจาร่วมทุนธุรกิจค้าปลีกในญี่ปุ่นเริ่มชัดเจน อย่างไรก็ตามรายละเอียดดังกล่าวต้องรอให้ผู้บริหารออกมาชี้แจงอีกครั้งหนึ่ง

โดยก่อนหน้านี้ นายอารักษ์ สุขสวัสดิ์ กรรมการผู้จัดการ บริษัท อีสต์โคสท์เฟอร์นิเทค จำกัด (มหาชน) หรือ ECF เปิดเผยว่า บริษัทอยู่ระหว่างขั้นตอนการเจรจาเข้าซื้อกิจการหรือร่วมทุนกับผู้ประกอบการรายใหญ่ติดอันดับ Top 3 ของประเทศญี่ปุ่น ซึ่งบริษัทสนใจทำธุรกิจค้าปลีก (รีเทลช็อป) โดยถือได้ว่าเป็นการแตกไลน์ธุรกิจใหม่ของบริษัท แต่อย่างไรก็ตามยังไม่สามารถบอกถึงรายละเอียดในการลงทุนได้